text: Xiaomi Mi 6 може да ползва новия супер сензор Sony IMX400 за камерата си
  Миналата година на MWC видяхме анонса на Xiaomi Mi 5, но този февруари в Барселона така и не се появи информация за предстоящия Xiaomi Mi 6. Вместо това в интернет се носят доста слухове за въпросния телефон и с днешна дата можем да прибавим към тях още един.
  Източник от Китай, цитиран от GSM Arena, твърди, че ще видим две версии на телефона, съответно с 5.15-инчов екран като при Xiaomi Mi 5, както и с 5.7-инчов диагонал за онези, които обичат големите телефони.
  И двата варианта обаче ще работят с топ процесора Snapdragon 835 - нещо, което бе потвърдено и в предните слухове.
  Любопитно е, че телефонът очевидно ще използва впечатляващия нов сензор Sony IMX400, който гигантът анонсира едва преди месец. Той е част от флагманите Xperia XZ Premium и XZs, а Sony направи и демонстрация на способностите му да снима в 960 кадъра в секунда в Барселона. Досега се предполагаше, че Xiaomi Mi 6 ще бъде снабден с предния IMX386, което, честно казано, звучи по-логично - в крайна сметка кой дава своя топ модел на конкурентите си от самото начало?
  Едно възможно обяснение е, че версията на сензора може да е "поорязана", например снимайки с по-малко кадри в секунда. Вероятната премиера на Xiaomi Mi 6 трябва да стане в средата на април, така че скоро ще разберем.